Ta kumañi‑ka cha‑koo Viko Pascua,
ta Jesús,
chito‑ra tyi chaichaa kuꞌva kuasandoo‑ra nuu ñuꞌu ñayɨ́vɨ́ iꞌya.
Ta kunuꞌu‑ra nuu ndyaa Sutu‑yo Ndyoo,
ta kuñi loko‑ra chii ñayɨvɨ chinu iñi chii‑ra,
ta suu‑ñi takuan kuñi‑ra chii‑chi kuandya kɨvɨ ichiꞌi‑ra.
Ta kuꞌva kuxiñi‑ra,
ta chaikɨꞌvɨ Kuiꞌna ama Judas Iscariote seꞌe Simón tyi kuanaxikoñaꞌa‑ra chii‑ra.
Ta chito Jesús tyi ichaꞌa sutu‑ra tandɨꞌɨ tyiñu kɨndaꞌa‑ra,
ta nuu ndyaa Ndyoo vachi‑ra,
ta nuu ndyaa‑ra kuakunuꞌu‑ra.
Yukuan ta indukuita‑ra kuꞌva kuxiñi‑chi,
ta itava‑ra soo ñuꞌu kaꞌnu‑ra,
ta ikiꞌin‑ra nuu soo,
ta ichuꞌñi‑ra tichi‑ra.
Yukuan ta ityiꞌi‑ra ndutya tichi yachikoꞌo,
ta ikichaꞌa nakatya‑ra chaꞌa ndochaꞌa‑ra,
ta sanaꞌityi‑ra chiꞌin soo ndyikun tichi‑ra.
Ta kuꞌva ichaa‑ra nuu ndyaa Simón Pedro ta ikaꞌan Pedro,
ta katyi‑ra:
—Sutumañi‑yo,
¿atu yoꞌo kuanakatya chaꞌí?
Ta inakaꞌan Jesús,
ta katyi‑ra:
—Cha‑saꞌí vityin ña‑kutuñi iñun,
soko kuee‑ka ta kuakutuñi iñun.
Ta ikaꞌan Pedro,
ta katyi‑ra:
—Makuꞌvé taꞌvi nakatyon chaꞌí.
Ta inakaꞌan Jesús,
ta katyi‑ra:
—Tatu manakatyé chaꞌun,
makuvi kundyachikon chiꞌín.
Ta inakaꞌan Simón Pedro,
ta katyi‑ra:
—Sutumañi‑yo,
ña‑suu nuu‑ñi chaꞌí nakatyon tyi kuñi tukí nakatyon ndaꞌí ta xiñí.
Ta inakaꞌan Jesús,
ta katyi‑ra:
—Ñayɨvɨ chaichityi ña‑kuñi‑ka‑chi kutyi‑chi tyi chaꞌa‑ñi‑chi taꞌan‑chi ndoo tyi tandɨꞌɨ‑ka‑chi iyo ndoo.
Ta ndyoꞌo tyi iyo ndoo‑ndo,
vasu ña‑tandɨꞌɨ‑ndo kuvi ñayɨvɨ iyo ndoo.
Ta Jesús tyi chito‑ra yoo kuvi ra‑kuanakuꞌva kuenda chii‑ra,
ta yukuan kuenda ikaꞌan‑ra:
“Ña‑tandɨꞌɨ‑ndo kuvi ñayɨvɨ iyo ndoo.”
Ta nuu iyaꞌa inakatya‑ra chaꞌa‑chi,
ta indukuꞌun‑ra soo ñuꞌu kaꞌnu‑ra,
ta inakundyaa tuku‑ra yuꞌu mesa,
ta ikaꞌan‑ra,
ta katyi‑ra:
—¿Atu kutuñi iñi‑ndo cha‑isaꞌí chii‑ndo?
Ta ndyoꞌo tyi Mastru ta Sutumañi‑yo kaꞌan‑ndo chií,
ta vaꞌa kaꞌan‑ndo tyi suí kuu.
Ta yúꞌú,
cha‑kuí Sutumañi‑yo ta Mastru,
ta inakatyé chaꞌa‑ndo,
ta maa tuku‑ndo taꞌan‑chi nakatya chaꞌa taꞌan‑ndo
tyi ichaꞌí minuu kuꞌva chii‑ndo tyi tañi kuꞌva isaꞌí,
takuan tuku taꞌan‑chi saꞌa‑ndo.
Ta cha‑ndaa kaꞌín chii‑ndo tyi ra‑kuu musu,
ña‑kaꞌnu‑ka ra‑kuu‑ra cha‑kuvi patroon‑ra,
ta ñi‑ra‑kuaꞌan tyiñu ñayɨvɨ,
ña‑kaꞌnu‑ka ra‑kuu‑ra cha‑kuvi ra‑ityandaꞌa chii‑ra.
Tatu kutuñi iñi‑ndo tuꞌun iꞌya,
vaꞌa loko ikuu‑ndo tatu saꞌa‑ndo takuan.